मुंबई ने बनाए 207 रन, हेली मैथ्यूज ने जड़ा पहला चौका और छक्का; देखें टॉप मोमेंट्स
Womens Premier League 2023 (Mumbai Indians Vs Gujarat Giants). Follow WPL 2023 Todays match Score On Dainik Bhaskar. विमेंस प्रीमियर लीग (WPL) के पहले सीजन की शुरुआत शनिवार को मुंबई इंडियंस और गुजरात जायंट्स के बीच मैच के साथ हुई।
विमेंस प्रीमियर लीग (WPL) के पहले सीजन की शुरुआत शनिवार को मुंबई इंडियंस और गुजरात जायंट्स के बीच मैच के साथ हुई। मुंबई ने गुजरात को 143 रन से हराया। टॉस हारकर पहले बैटिंग करने उतरी मुंबई इंडियंस ने 20 ओवर में 207 रन बनाए। जवाब में गुजरात की टीम 64 रन ही बना सकी।
मुंबई के डीवाई पाटिल स्टेडियम में रात 8:00 बजे शुरू हुए मैच की पहली बॉल गुजरात की एश्ले गार्डनर ने फेंकी। आगे स्टोरी में हम जानेंगे कि टूर्नामेंट की पहली डॉट बॉल, चौका, छक्का, विकेट और मेडन ओवर किसने फेंका। विमेंस प्रीमियर लीग में पहले दिन के टॉप मोमेंट्स भी इस खबर में जानेंगे...
WPL में जो कुछ पहली बार हुआ...
पहला गोल्डन डक- एश्ले गार्डनर को वॉन्ग ने आउट किया
गुजरात जायंट्स की बैटर एश्ले गार्डनर दूसरी पारी में गोल्डन डक का शिकार हुईं। उन्हें पारी के दूसरे ओवर में इजाबेल वॉन्ग ने शून्य के स्कोर पर स्लिप में कैच आउट कराया। गार्डनर ऑक्शन में 3.20 करोड़ रुपए में बिकी थीं।
गार्डनर से पहले हरलीन देओल शून्य के स्कोर पर आउट होने वालीं लीग की पहली खिलाड़ी बनी थीं। वह पहले ही ओवर में 2 बॉल खेलकर नैटली सीवर ब्रंट का शिकार हुईं। वह थर्ड मैन पर इजाबेल वॉन्ग को कैच दे बैठी थीं।
पहला रिव्यू स्नेह राणा ने लिया
दूसरी पारी के 8वें ओवर में लीग का पहला DRS लिया गया। गुजरात जायंट्स की स्नेह राणा को ओवर की पहली ही बॉल पर मुंबई की अमीलिया केर ने LBW कर दिया। स्नेह ने रिव्यू लिया, लेकिन रिव्यू में भी वह आउट ही रहीं। राणा 2 बॉल पर एक रन ही बना सकीं।
पहली रिटायर्ड हर्ट बैटर बेथ मूनी
गुजरात जायंट्स की कप्तान बेथ मूनी दूसरी पारी के पहले ही ओवर में रिटायर्ड हर्ट होकर पवेलियन लौट गईं। नैटली सीवर के ओवर की चौथी बॉल पर रन लेने के प्रयास में उनके घुटने में खिंचाव हुआ। गुजरात की फिजियो टीम मैदान पर आईं और मूनी रिटायर हर्ट होकर पवेलियन लौट गईं। वह 3 बॉल खेलकर खाता नहीं खोल सकीं।
अमीलिया केर ने फेंका पहला मेडन 
मुंबई इंडियंस की अमीलिया केर ने पहला मेडन ओवर फेंका। उन्होंने दूसरी पारी के 8वें ओवर में 2 विकेट लिए और कोई रन नहीं दिया। इस ओवर में उन्होंने तनुजा कंवर और स्नेह राणा को पवेलियन भेजा। इस ओवर के बाद गुजरात का स्कोर 23 रन पर 7 विकेट था।
वाइड के खिलाफ रिव्यू लिया
दूसरी पारी में मुंबई की साइक इशाक 13वां ओवर फेंक रही थीं। ओवर की आखिरी बॉल उन्होंने लेग साइड पर फेंकी। अंपायर ने इसे वाइड करार दे दिया, जिसके खिलाफ मुंबई की कप्तान हरमनप्रीत कौर ने रिव्यू लिया। रिव्यू में नजर आया कि बॉल बैटर के बैट से लग कर विकेटकीपर के पास गई थी।
इस तरह अंपायर को अपना फैसला पलटना पड़ा। मुंबई ने वाइड को पलटने के लिए रिव्यू लिया और वह इसमें सफल रहे। साइका इशाक का यह ओवर मेडन रहा और उन्होंने 3.1 ओवर में 11 रन देकर 4 विकेट के साथ अपना स्पेल खत्म किया।
पहली फिफ्टी पार्टनरशिप
मुंबई इंडियंस की नैटली सीवर ब्रंट और हेली मैथ्यूज ने टूर्नामेंट में पहली फिफ्टी पार्टनरशिप की। दोनों ने 38 बॉल पर 54 रन जोड़े। इस साझेदारी में मैथ्यूज ने 20 बॉल पर 29 और नैटली ने 18 बॉल पर 23 रन बनाए। सीवर 23 रन बनाकर जॉर्जिया वेयरहम का शिकार हुईं।
पहले पावरप्ले में बने 44 रन
टॉस हारकर पहले बैटिंग करने उतरी मुंबई इंडियंस ने 6 ओवर के बाद एक विकेट के नुकसान पर 44 रन बनाए। टीम ने ओपनर यस्तिका भाटिया का विकेट तीसरे ही ओवर में गंवा दिया। लेकिन, नैटली सीवर और हेली मैथ्यूज ने पारी संभाली और पावरप्ले खत्म होने तक और कोई विकेट नहीं गिरने दिया।
पहली फिफ्टी हरमन के नाम 
मुंबई इंडियंस की कप्तान हरमनप्रीत कौर ने लीग की पहली फिफ्टी जमाई। उन्होंने महज 22 बॉल पर ही अपनी फिफ्टी पूरी कर ली। इस दौरान उन्होंने लगातार 7 बॉल पर 7 चौके भी लगाए। इनमें 4 चौके मोनिका पटेल और 3 एश्ले गार्डनर को जमाए। हरमन 30 बॉल में 65 रन बनाकर आउट हुईं।
पहली ही पारी में 200 का स्कोर
टॉस हारकर पहले बैटिंग करने उतरी मुंबई इंडियंस ने पहले ही मैच में 207 रन बना डाले। टीम ने 20 ओवर में 5 ही विकेट गंवाए। कप्तान हरमनप्रीत कौर ने 30 बॉल पर 65 रन बनाए। हेली मैथ्यूज 47 रन बनाकर आउट हुईं और अमीलिया केर 45 रन के स्कोर पर नाबाद रहीं। गुजरात से स्नेह राणा ने सबसे ज्यादा 2 विकेट लिए।
143 रन से जीता मुंबई
208 रन के बड़े टारगेट का पीछा करने उतरी गुजरात जायंट्स की टीम 15.1 ओवर में 64 रन ही बना सकी। इस तरह उन्हें 143 रन की बड़ी हार झेलनी पड़ी। मैच की खबर पढ़ने के लिए यहां क्लिक करें...
अन्य खबरें भी पढ़ें। 
WPL की ओपनिंग सेरेमनी में कियारा, कृति का डांस
विमेंस प्रीमियर लीग का पहला सीजन शुरू हो चुका है और मुंबई ने पहला मुकाबला 143 रनों से जीता है। इस मैच से पहले मुंबई के डीवाई पाटिल स्टेडियम में बॉलीवुड एक्ट्रेस कियारा आडवाणी के धमाकेदार डांस के साथ ओपनिंग सेरेमनी की शुरुआत हुई। कियारा के बाद कृति सेनन और हिप हॉप सिंगर एपी ढिल्लों ने भी परफॉर्म किया। करीब 40 मिनट चली सेरेमनी के बाद टूर्नामेंट की ट्रॉफी रिवील की गई। पूरी खबर पढ़ने के लिए यहां क्लिक करें। 
WPL का ऑफिशियल एंथम हुआ रिलीज
WPL यानी विमेंस प्रीमियर लीग का ऑफिशियल एंथम ‘ये तो बस शुरुआत है’ शनिवार 4 मार्च को लांच हुआ। BCCI ने इसे लांच किया। BCCI सचिव जय शाह और WPL ने एंथम सोशल मीडिया पर पोस्ट किया। शंकर महादेवन, हरदीप कौर और नीति मोहन ने इस एंथम में अपनी आवाज दी। वहीं, दो मिनट के इस एंथम के वीडियो में दीप्ति शर्मा और शेफाली वर्मा समेत कई विमेन क्रिकेटर भी नजर आई। पूरी खबर पढ़ने के लिए यहां क्लिक करें। 